Det var et færdselsuheld, der hørte til i den dumme ende af skalaen, da en fuld 42-årig mand lørdag morgen påkørte en politibil i Aarhus. Politibilen holdt nemlig stille og manden bakkede ud lige ud i den.

- Betjentene i bilen gjorde opmærksom på sig selv med både blink, lygter og sirener, men han opfattede intet, siger vagtchef ved Østjyllands Politi, Carsten Dahl.

Der skete ikke noget med hverken manden eller betjentene. Kun patruljevognen og mandens bil fik små buler ved uheldet. Manden var dog så beruset, at han blev taget med på politistationen.

- Han fik lov til at sove rusen ud hos os, siger Carsten Dahl.

Manden er nu sigtet både for spirituskørsel og for at være skyld i et færdselsuheld, mens han var påvirket.